Stormers se baljagter-aanwins breek enkel | Netwerk24
Deur Stephen Nell 18 Januarie 2017 13:49
Stephan de Wit Foto: Gallo Images
Net toe dit lyk of die Stormers in Stephan de Wit ’n spesialis-baljagter gevind het, het die beseringspook weer toegeslaan.
De Wit (25) het Woensdag op Twitter aangekondig dat hy ’n enkelbreuk opgedoen het, wat straks kan beteken dat hy vir ’n geruime tyd nie vir die Stormers in vanjaar se Superrugby-reeks beskikbaar sal wees nie.
“Gutted that I broke my ankle yesterday Road to recovery now. We can’t control what life throws at us, but we can control how we react #faith” het hy getwiet.
Verlede week, met die aankondiging van sy aanwinste vir dié seisoen, het die Westelike Provinsie se direkteur van rugby, Gert Smal, De Wit se lof besing.
Gutted that I broke my ankle yesterday Road to recovery now. We can't control what life throws at us, but we can control how we react #faith
— Stephan de Wit (@Stephan6forever) January 18, 2017
“In Stephan de Wit het ons ’n ware oopkantflank wie bal toe speel, wat balans aan ons losvoorspelers behoort te verskaf,” het Smal toe in ’n nuusverklaring gesê.
De Wit, wat voorheen vir die Goue Leeus gespeel het, is een van ’n handvol onbesonge spelers wat die skuif WP toe gemaak het.
Nog ’n losvoorspeler – Johan du Toit (die Bok-slot Pieter Steph se broer) – het hom ook by die WP aangesluit.
Die WP se verliese in terme van losvoorspelers is egter groter – die ikoniese Schalk Burger is Saracens toe, terwyl ’n puik jongeling, die Junior Springbok Jacques Vermeulen, deur die Haaie gekontrakteer is.
Meer oor: Beseer | Stormers
Stormers hét die spiere – Feeney
‘SA spelers is net so vaardig soos Kiwi’s’
Fleck: Saru-bloudruk nie op Stormers afgedwing